b"\n_START_ARTICLE_\nSicherheitspolizei\n_START_SECTION_\nIstorija\n_START_PARAGRAPH_\nVokietija, b\xc5\xabdama federalin\xc4\x97 valstyb\xc4\x97, tur\xc4\x97jo daugyb\xc4\x99 vietini\xc5\xb3 ir centralizuot\xc5\xb3 policijos organizacij\xc5\xb3, kurios da\xc5\xbenai veik\xc4\x97 nesuderintai, o j\xc5\xb3 jurisdikcijos persiklodavo. H. Himlerio ir R. Heydricho planas buvo visas policijos ir saugumo organizacijas prijungti prie SS. To siekdamas Himleris per\xc4\x97m\xc4\x97 gestapo (atsiradusio i\xc5\xa1 Pr\xc5\xabsijos slaptosios policijos) vadovavim\xc4\x85, o v\xc4\x97liau - vis\xc5\xb3 kriminalinius tyrimus atliekan\xc4\x8di\xc5\xb3 policij\xc5\xb3 vadovavim\xc4\x85. Kartu gavo titul\xc4\x85 Chef der Deutschen Polizei ('Vokietijos policijos \xc5\xa1efas'). U\xc5\xbeimdamas tokias pareigas jis tur\xc4\x97jo b\xc5\xabti pavaldus vidaus reikal\xc5\xb3 ministrui Vilhelmui Frikui, ta\xc4\x8diau realyb\xc4\x97je buvo pavaldus tik Hitleriui._NEWLINE_1936 m. valstyb\xc4\x97s saugumo policijos paj\xc4\x97gos buvo suvienytos ir jos vadovu buvo paskirtas Reinhardas Heydrichas, kuris jau buvo NSDAP saugumo tarnybos Sicherheitsdienst (SD) vadovu, ir pavadintos Sicherheitspolizei. Id\xc4\x97ja buvo sutapatinti partijos tarnyb\xc4\x85 SD su valstybine policija SiPo. Daug SiPo nari\xc5\xb3 savanori\xc5\xa1kai ar paskatinti tapo SS nariais. Praktikoje SiPo ir SD da\xc5\xbenai konfliktavo jurisdikcijos ir operatyvin\xc4\x97je srityse. To prie\xc5\xbeastis neretai buvo faktas, kad gestapas ir Kripo tur\xc4\x97jo daug patyrusi\xc5\xb3 ir profesionali\xc5\xb3 policinink\xc5\xb3, kurie laik\xc4\x97 SD gana nekompetetinga m\xc4\x97g\xc4\x97ji\xc5\xa1ka organizacija._NEWLINE_1936 m. Vokietijos valstybin\xc4\x97s policijos buvo sudalintos \xc4\xaf Ordnungspolizei (OrPo; reguliarioji arba tvarkos policija) ir Sicherheitspolizei (SiPo; valstyb\xc4\x97s saugumo policija), \xc5\xa1i buvo sudaryta i\xc5\xa1 Kripo ir Gestapo.\n_START_SECTION_\nTolesnis likimas\n_START_PARAGRAPH_\n1939 m. rugs\xc4\x97j\xc4\xaf buvo \xc4\xafkurta RSHA (SS-Reichssicherheitshauptamt)m ir Sicherheitspolizei kaip atskira valstyb\xc4\x97s institucija nustojo veikti, nes buvo prijungta prie RSHA. Ta\xc4\x8diau pats pavadinimas nacistin\xc4\x97je Vokietijoje liko vartojamas iki karo pabaigos._NEWLINE_Saugumo policijos ir SD inspektoriai (vok. Inspektor des Sicherheitspolizei und SD) buvo vietini\xc5\xb3 saugumo paj\xc4\x97g\xc5\xb3, apiman\xc4\x8di\xc5\xb3 SD, gestap\xc4\x85, Kripo ir Orpo dalinius, vadas. Saugumo policijos inspektoriai b\xc5\xabdavo atsakingi tiek RSHA, tiek vietiniams SS ir policijos vadams._NEWLINE_Pavadinimu SiPo apib\xc5\xabdindavo ir bet kokias RSHA pavald\xc5\xbeias saugumo paj\xc4\x97gas."